Mikill hiti er í íbúum á Stokkseyri og Eyrarbakka vegna þess vanda sem skapast hefur eftir að upp kom mygla í skólahúsnæði þeirra. Varaformaður íbúaráðs Eyrarbakka segir fólk hrætt um að missa skóla varanlega úr þorpinu.
Ekki hefur enn skýrst hvar grunnskólabörn, búsett á Eyrarbakka og Stokkseyri, munu sækja skóla næsta haust. Eldri nemendur skólans sitja nú skólabekk í samkomuhúsi og á veitingastað á Eyrarbakka. Gripið var til þess ráðs eftir að upp kom mygla í húsnæði skólans á Eyrarbakka og loka þurfti honum samstundis. Í kjölfarið sýndu mælingar að eldra húsnæði skólans við Stokkseyri væri myglað og var því einnig lokað. Drífa Pálín Geirsdóttir er varaformaður hverfaráðs Eyrarbakka og foreldri barns við skólann.
Við höfum bara verulegar áhyggjur af stöðunni og ég held þær snúist aðallega um brotin loforð frá bæjarstjórnum síðustu 16-20 ár. Okkur var lofað nýjum skóla á Eyrarbakka sem átti að vera búið að byggja 2008 en það hefur ekki staðist og það hefur ekkert staðið mikið sem átt hefur að gera hér í skólamálum síðustu árin. Þannig að traust er í raun og veru rofið.
Deilt er um hvar bráðabirgðahúsnæði skólans skuli komið niður. Hvort færanlegar kennslustofur skuli rísa á Eyrarbakka sem þyrfti þá að byggja mötuneyti og kennarastofur samhliða eða flytja skuli allt skólastarf tímabundið til Stokkseyrar þar sem fyrir er nýlegt skólahúsnæði sem nú þegar hýsir 1. -6. bekk. Drífa segir íbúa Eyrarbakka óttast að sú bráðabirgaðlausn gæti markað endalok skólahalds á Eyrarbakka.
Við viljum hafa skóla í báðum þorpunum því eins og við vitum er skóli kjarninn í hverju samfélagi og ef að við missum skólann héðan erum við búin að missa svo stóran part úr samfélaginu okkar og það er nokkuð ljóst að við erum við ekki að fara að geta selt húsin okkar ef það er ekki skóli hérna á Eyrarbakka
Sigurjón Vídalín Guðmundsson er formaður skipulags og bygginganefndar í Árborg.
Bráðabirgðalausn er náttúrulega bráðabirgðalausn og stundum þarf bara kannski aðeins að sníða sér stakk eftir vexti og taka mið af aðstæðunum. Aðstæðurnar eru bara mjög erfiðar og þetta er ekki auðvelt verkefni hvorki fyrir sveitarstjórnarfólk né starfsfólk sveitarfélagsins vegna þess að það eru náttúrulega tilfinningar og fólk er hrætt.

Hiti er í íbúum á Stokkseyri og Eyrarbakka vegna skólamála og þess húsnæðisvanda sem skapast hefur vegna myglu. Varaformaður íbúaráðs Eyrarbakka segir fólk hrætt um að missa skóla úr þorpinu varanlega. 